<classify> JESHI la Polisi mkoani Singida linawashikilia vijana wawili kwa tuhuma za kukutwa na kete 741 zinazodhaniwa kuwa ni dawa za kulevya aina ya heroin katika msako na operesheni maalumu iliyofanyika kati ya Agosti na Septemba, mwaka huu.Kamanda wa Polisi Mkoa wa Singida, Sweetbert Njewike aliwataja waliokamatwa kuwa ni Nurdin Mohamed 25, mkazi wa Majengo katika Manispaa ya Singida aliyekutwa na kete 50 za heroin na Mohamed Iddi 29, mkazi wa Babati, Manyara aliyekutwa na kete 691.Alisema kuwa wakati Nurdin alitiwa nguvuni Septemba 18, mwaka huu saa 7 mchana akiwa amezificha nyumbani kwake Majengo, Iddi alishikwa baadaye huko stendi ya mabasi Babati akiwa anamkabidhi Nurdin dawa hizo baada ya kuwekewa mtego na polisi.Alieleza kuwa baada ya Nurdin kutiwa nguvuni kutokana na taarifa kutoka kwa raia wema, alihojiwa kwa kina na hatimaye kufichua kuwa dawa hizo alikuwa akiletewa na Iddi aishiye Babati na hapo ndipo polisi walipomfuata na kufanikiwa kumkamata akiwa stendi ya mabasi.Kamanda Njewike alisema kuwa misako na operesheni hizo maalumu zina lengo la kupambana na kuzuia matukio mbalimbali ya uhalifu, ikiwamo kudhibiti na kupambana na biashara pamoja na matumizi ya dawa za kulevya, ni endelevu.Alisema kuwa matumizi ya dawa za kulevya ni hatari kwa binadamu kutokana na ukweli kwamba mbali na kuwa kichocheo cha kufanya uhalifu, pia hupoteza nguvu kazi ya Taifa kwani watumiaji wengi ni vijana mwezi Februari mwaka jana, jumla ya misokoto 7,360 ya bangi na dawa mbalimbali ya kulevya ilikamatwa mkoani Singida katika operesheni ya kupambana na dawa za kulevya ambapo jumla ya watuhumiwa 20, wakiwamo wauzaji na watumiaji wa mihadarati hiyo, waliweza kutiwa mbaroni.  <topic>: KITAIFA 